ഡല്ഹി കലാപം: അന്വേഷണം തീര്ത്തും മോശമെന്നു കോടതി ന്യൂഡല്ഹി: പൗരത്വ ഭേദഗതി നിയമം കൊണ്ടുവന്നതിനു പിന്നാലെ കഴിഞ്ഞ വര്ഷം വടക്കുകിഴക്കന് ഡല്ഹിയില് ചോരപ്പുഴയൊഴുക്കിയ കലാപം സംബന്ധിച്ച പോലീസ് അന്വേഷണത്തിനു ഡല്ഹി കോടതിയുടെ നിശിത വിമര്ശനം.പോലീസുകാര് ആക്രമിക്കപ്പെട്ട കേസില്പ്പോലും തികഞ്ഞ അലംഭാവമാണ് ഉണ്ടായതെന്നു ചൂണ്ടിക്കാട്ടിയ അഡീഷണല് സെഷന്സ് കോടതി, ഡല്ഹി പോലീസ് മേധാവി അടിയന്തരമായി ഇടപെടണമെന്ന് ഉത്തരവിട്ടു. അന്വേഷണം നീളുന്നതു നിരപരാധികള് ജയിലില് കിടക്കാന് കാരണമാകുന്നുണ്ടെന്നും അഡീഷണല് സെഷന്സ് ജഡ്ജി വിനോദ് യാദവ് ചൂണ്ടിക്കാട്ടി. കഴിഞ്ഞ വര്ഷം ഫെബ്രുവരിയിലുണ്ടായ വര്ഗീയ സംഘര്ഷത്തില് 53 പേര് മരിച്ചെന്നും എഴുനൂറോളം പേര്ക്കു പരുക്കേറ്റെന്നുമാണു കണക്ക്. ഇതില് ഒട്ടേറെ കേസുകളുടെ അന്വേഷണത്തിന്റെ നിലവാരം പരിതാപകരമാണെന്നു കോടതി വിമര്ശിച്ചു. പോലീസ് ഉദ്യോഗസ്ഥര്ക്കു നേരേ ആസിഡൊഴിക്കുകയും കല്ലുകളും കുപ്പികളും കൊണ്ട് ആക്രമിക്കുകയും ചെയ്തെന്ന കേസില് അഷ്റഫ് അലി എന്നയാള്ക്കെതിരേ കുറ്റം ചുമത്തിക്കൊണ്ടായിരുന്നു കോടതിയുടെ വിമര്ശനം. പോലീസുകാര് ഇരകളായ കേസായിട്ടുകൂടി ആസിഡിന്റെ സാമ്ബിളുകള് ശേഖരിച്ച് രാസപരിശോധന നടത്താനോ പരുക്കുകളുടെ സ്വഭാവത്തെക്കുറിച്ചു വിദഗ്ധാഭിപ്രായം രേഖപ്പെടുത്താനോ അന്വേഷണ ഉദ്യോഗസ്ഥന് തയാറാകാതിരുന്നത് അന്വേഷണത്തില് അലംഭാവമുണ്ടായെന്നതിന്റെ വലിയൊരു ഉദാഹരണമാണെന്നു കോടതി ചൂണ്ടിക്കാട്ടി. വാദിക്കാനെത്തുന്ന പ്രോസിക്യൂട്ടര്മാര്ക്കു കേസിനെക്കുറിച്ചു വിശദീകരിച്ചു നല്കുന്നില്ല. കേസുകള് കോടതിയിലെത്തുന്ന ഘട്ടത്തില് രേഖകള് ഇമെയിലായി അയച്ചുകൊടുത്ത് പോലീസുകാര് കൈകഴുകുകയാണ്. ഉന്നത ഉദ്യോഗസ്ഥരുടെ അടിയന്തര ഇടപെടലുണ്ടായില്ലെങ്കില് നീതി നടപ്പാകില്ലെന്നു കോടതി വ്യക്തമാക്കി.